Správa

o stave obnovy evidencie niektorých pozemkov a právnych vzťahov k nim k 30. 09. 2010 podľa zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov

Zámer sprehľadniť pozemkové vlastníctvo v Slovenskej republike bol po roku 1990 prvýkrát uplatnený v Koncepcii usporiadania pozemkového vlastníctva v Slovenskej republike, schválenej uznesením vlády Slovenskej republiky č. 869/1993 z 23. 11. 1993 a jej Organizačného zabezpečenia schváleného uznesením vlády Slovenskej republiky č. 572/1994 z 14. 6. 1994. 
Záväzok obnoviť a usporiadať pozemkové vlastníctvo je uplatňovaný v zákone SNR č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov, v zákone NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov, neskôr voči Európskej únii v Národnom programe pre prijatie acquis communautaire (NPAA), schválenom uznesením vlády Slovenskej republiky č. 237/1998 z 24. 3. 1998 a v ďalších koncepčných dokumentoch vzťahujúcich sa na konkrétne územia Slovenskej republiky. 
Obnova evidencie niektorých pozemkov a právnych vzťahov k nim podľa zákona NR SR č. 180/1995 Z. z. o niektorých opatreniach na usporiadanie vlastníctva k pozemkom  v znení neskorších predpisov sa vykonáva podľa harmonogramov katastrálnych území na konanie o obnove evidencie niektorých pozemkov a právnych vzťahov k nim schvaľovaných každoročne  vládou Slovenskej republiky. 
Podľa uznesenia vlády Slovenskej republiky č. 807 z 12. 10. 2005  a uznesenia vlády Slovenskej republiky č. 970 zo 7. 12. 2005 je vo výdavkovej časti platného rozpočtu Slovenského pozemkového fondu premietnutá aj spoluúčasť na financovaní nákladov súvisiacich s „Registrom obnovenej evidencie pozemkov“ podľa zákona číslo 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov prostredníctvom Ministerstva pôdohospodárstva a rozvoja vidieka Slovenskej republiky s ročným finančným objemom 3 319 392 eur do roku 2010 a v roku 2011 sumou 3 300 000 eur podľa uznesenia vlády č. 673 zo 6. 10. 2010.
K 30. 9. 2010 je stav obnovy evidencie niektorých pozemkov a právnych vzťahov k nim nasledovný: 

I.	Ministerstvo pôdohospodárstva a rozvoja vidieka Slovenskej republiky

Ministerstvo pôdohospodárstva a rozvoja vidieka Slovenskej republiky zabezpečuje konanie o obnove evidencie niektorých pozemkov a právnych vzťahov k nim v 1214 katastrálnych územiach.
 Od roku 2003 nepredkladá harmonogramy katastrálnych území, nakoľko v prislúchajúcich katastrálnych územiach už zabezpečilo konanie o obnove evidencie niektorých pozemkov a právnych vzťahov k nim. 
K 30. 9. 2010 ukončilo prostredníctvom špecializovanej štátnej správy na úseku pozemkových úprav a ochrany poľnohospodárskej pôdy - krajských pozemkových úradov a obvodných pozemkových úradov 1166 registrov obnovenej evidencie pozemkov a z nich je 1148 zapísaných v katastri nehnuteľností (98 %). 
Zostávajúcich 48 katastrálnych území z celkového počtu má byť podľa uzavretých zmlúv ukončených v priebehu roka 2011. 

II.	Úrad geodézie, kartografie a katastra Slovenskej republiky

Úrad geodézie, kartografie a katastra Slovenskej republiky prostredníctvom špecializovanej štátnej správy na úseku katastra nehnuteľností - katastrálnych úradov a správ katastra zabezpečuje konanie o obnove evidencie niektorých pozemkov a právnych vzťahov k nim v 2 323 katastrálnych územiach, ktoré na základe uznesení vlády Slovenskej republiky majú byť ukončené k 31.12.2014. 
K 30. 9. 2010 Úrad geodézie, kartografie a katastra Slovenskej republiky prostredníctvom katastrálnych úradov a správ katastra ukončil 1426 registrov obnovenej evidencie pozemkov a z nich je 1393 zapísaných v katastri nehnuteľností (98 %). Doposiaľ Úrad geodézie, kartografie a katastra Slovenskej republiky vynaložil na obnovu evidencie niektorých pozemkov a právnych vzťahov k nim 51 117 226 eur.

Úrad geodézie, kartografie a katastra Slovenskej republiky potrebuje na ukončenie obnovy evidencie niektorých pozemkov a právnych vzťahov k nim do roku 2015 celkom 20 206 756 eur, z toho:
-	z kapitoly štátneho rozpočtu Úradu geodézie, kartografie a katastra Slovenskej republiky  7 006 756 eur;
-	z rozpočtu Slovenského pozemkového fondu 3 300 000 eur v roku 2011  (zabezpečené v zmysle uznesenia vlády Slovenskej republiky č. 673 zo 6. októbra 2010);
-	z rozpočtu Slovenského pozemkového fondu 9 900 000 eur za roky 2012, 2013 a 2014.

III.	Zápis registrov obnovenej evidencie pozemkov a právnych vzťahov k nim do katastra nehnuteľností

Orgány štátnej správy na úseku katastra nehnuteľností – správy katastra ročne preberajú a zapisujú cca 140 registrov obnovenej evidencie pozemkov. Pri plánovanom ukončení usporiadania pozemkového vlastníctva do roku 2015 bude potrebné zapísať do katastra nehnuteľností v priemere 216 registrov obnovenej evidencie pozemkov ročne.
Plnenie úloh spojených s konaním o obnove evidencie niektorých pozemkov a právnych vzťahov k nim pozostáva z kontroly návrhov registrov obnovenej evidencie pozemkov, odstraňovania chýb v údajoch katastra a následnom zápise registrov obnovenej evidencie do katastra nehnuteľností z celého územia Slovenska  t. j. z 3537 katastrálnych území.

IV.	Resumé

Úrad geodézie, kartografie a katastra Slovenskej republiky nepredkladá harmonogram katastrálnych území na konanie o obnove evidencie niektorých pozemkov a právnych vzťahov k nim, nakoľko posledné katastrálne územia podľa harmonogramu na rok 2010 boli schválené uznesením vlády Slovenskej republiky č. 890 z 9. 12. 2009. 
K ukončeniu registrov obnovenej evidencie pozemkov je potrebné verejne obstarať z harmonogramu na rok 2010 posledných 188 katastrálnych území, z celkového počtu 3537 katastrálnych území v Slovenskej republike. 
 Zároveň je nevyhnutné, aby Slovenský pozemkový fond naďalej prispieval aj v rokoch 2012, 2013 a 2014 sumou 3 300 000 eur ročne. 
Úrad geodézie, kartografie a katastra Slovenskej republiky tak bude môcť k 31. 12. 2014 konštatovať ukončenie registrov obnovenej evidencie pozemkov, ktoré vedú k usporiadaniu vlastníckych a užívacích vzťahov k pozemkom a sú základom pre následné zadávanie pozemkových úprav Ministerstvom pôdohospodárstva a rozvoja vidieka Slovenskej republiky, ktoré poskytnú možnosť usporiadať reštitučné konania ako aj  usporiadať vlastnícke vzťahy k nehnuteľnostiam, ktoré sú základom pri vyberaní daní.